বিএনপির স্থায়ী কমিটির সদস্য ও সিলেট সিটি করপোরেশন নির্বাচনে দলের সমন্বয়কারী আমির খসরু মাহমুদ চৌধুরী অভিযোগ করেছেন, ‘সিলেটে আওয়ামী লীগ প্রার্থী একাধিকবার নির্বাচনি আচরণবিধি লঙ্ঘন করলেও নির্বাচন কমিশনের কোনও ধরনের হস্তক্ষেপ নেই। এমনকি সিলেট বিএনপি নেতারা নির্বাচন কমিশনে একাধিকবার অভিযোগ করলেও কমিশন দায়সারাভাবে কাজ করছে, যা খুবই নিন্দনীয়। বিএনপির প্রার্থী আরিফুল হক চৌধুরী নির্বাচনি আচরণবিধি মেনে চললেও আমাদের নেতাকর্মীদের সিলেট ছেড়ে চলে যাওয়ার জন্য বারবার হুমকি দিচ্ছে গোয়েন্দা বাহিনীসহ পুলিশ। পাশাপাশি ভয়ভীতিও দেখানো হচ্ছে।’